মৈথিলি শিবরামন

**মৈথিলি শিবরামন** (১৪ ডিসেম্বর ১৯৩৯ - ৩০ মে ২০২১) ছিলেন একজন ভারতীয় নারী অধিকার এবং ট্রেড ইউনিয়ন কর্মী। তিনি অল ইণ্ডিয়া ডেমোক্রেটিক উইমেন'স অ্যাসোসিয়েশনের সহ-প্রতিষ্ঠাতা এবং ভারতের কমিউনিস্ট পার্টি (মার্কসবাদী)-র নেত্রী ছিলেন। তাঁর লেখা এবং সক্রিয়তার মাধ্যমে তিনি ১৯৬৮ সালের কিঝভেনমানি গণহত্যা এবং ১৯৯২ সালের ভাচাতি গণধর্ষণের ঘটনাগুলির প্রতি দৃষ্টি আকর্ষণ করেছিলেন। তিনি নারীর ক্ষমতায়ন, বিশেষ করে সুবিধাবঞ্চিত সম্প্রদায়ের নারীদের, এবং ট্রেড ইউনিয়ন এবং শ্রমিক আন্দোলনকে এগিয়ে নিয়ে যাওয়ার প্রচেষ্টার নেতৃত্ব দিয়েছিলেন। তিনি *ইকোনমিক অ্যাণ্ড পলিটিক্যাল উইকলি* -তে একজন লেখক ছিলেন এবং *মেইনস্ট্রিম* ও *র‍্যাডিক্যাল রিভিউ* সহ প্রকাশনাগুলির জন্য লিখতেন।

## জীবনী
শিবরামনের জন্ম ১৯৩৯ সালের ১৪ই ডিসেম্বর, বর্তমান ভারতের অন্ধ্র প্রদেশের কাকিনাডায়। তিনি মার্কিন যুক্তরাষ্ট্রের সিরাকিউজ বিশ্ববিদ্যালয় থেকে উচ্চশিক্ষা সম্পন্ন করেন। তিনি জাতিসংঘে ভারতের স্থায়ী মিশনে গবেষণা সহকারী হিসেবে কাজ করেছেন (১৯৬৬ থেকে ১৯৬৮ সালের মধ্যে)। এই সময়ে তিনি স্বায়ত্তশাসিত অঞ্চল সম্পর্কিত গবেষণায় জড়িত ছিলেন। তিনি ভিয়েতনাম বিরোধী যুদ্ধ আন্দোলনেও অংশগ্রহণ করেছিলেন। জাতিসংঘে তাঁর কর্মজীবন শেষে, তিনি বামপন্থীদের সাথে কাজ করার জন্য ভারতে ফিরে আসেন এবং একজন ট্রেড ইউনিয়ন সংগঠক ও ভারতের তামিলনাড়ু রাজ্যের নারীদের সাথে কাজ করা নারী অধিকার কর্মী হয়ে ওঠেন।

তিনি নারী নেত্রী এবং সহকর্মী পাপ্পা উমানাথের সাথে অল ইণ্ডিয়া ডেমোক্রেটিক উইমেন'স অ্যাসোসিয়েশন (এআইডিডব্লিউএ)-এর সহ-প্রতিষ্ঠাতা ছিলেন। পরে তিনি সংগঠনটির সহ-সভাপতি হিসেবে দায়িত্ব পালন করেন। তিনি ভারতীয় ট্রেড ইউনিয়ন কেন্দ্রের (সিটু) সাথে যুক্ত একজন ট্রেড ইউনিয়ন কর্মীও ছিলেন। তিনি তামিলনাড়ু রাজ্য কমিটির সদস্য হিসেবেও দলটির দায়িত্ব পালন করেন।

১৯৬৮ সালের কিঝভেনমানি গণহত্যার নৃশংসতা প্রচারে এবং তাঁর নিবন্ধ ও প্রবন্ধের মাধ্যমে ঘটনাটিকে আন্তর্জাতিকভাবে নজরে আনার ক্ষেত্রে শিবরামন গুরুত্বপূর্ণ ভূমিকা পালন করেছিলেন। শিবরামন ছিলেন সেই প্রথম ব্যক্তিদের মধ্যে ছিলেন, যাঁরা চুয়াল্লিশ জন দলিত মহিলা কৃষি শ্রমিক এবং শিশুদের মৃত্যুস্থল পরিদর্শন করতে গিয়েছিলেন। এই মহিলারা উচ্চ মজুরির দাবিতে ধর্মঘটের নেতৃত্ব দেওয়ার সময় নিহত হয়েছিল। তাঁর লেখায় উচ্চ বর্ণের গোষ্ঠীগুলির দ্বারা সংঘটিত অগ্নিসংযোগের ঘটনা নথিভুক্ত করা হয়েছে। এই ঘটনা সম্পর্কে তাঁর নিবন্ধ এবং প্রবন্ধগুলির একটি সংগ্রহ *হান্টেড বাই ফায়ার: এসেজ অন কাস্ট, ক্লাস, এক্সপ্লয়টেশন অ্যাণ্ড ইমানসিপেশন* নামে একটি বই হিসাবে প্রকাশিত হয়েছিল। শিবরামন ১৯৯২ সালের ভাচাতি গণধর্ষণ মামলায়ও গুরুত্বপূর্ণ ভূমিকা পালন করেছিলেন, যেখানে বন ও রাজস্ব বিভাগের পাশাপাশি পুলিশ বিভাগের কর্মকর্তারাও তামিলনাড়ুর ধর্মপুরী জেলার ভাচাতি গ্রামের আদিবাসী মহিলা এবং অল্পবয়সী মেয়েদের ধর্ষণ ও লাঞ্ছিত করেছিল। তিনি অনেক ধর্ষণের শিকারের সাক্ষাৎকার নিয়েছিলেন এবং তথ্য লিপিবদ্ধ করেছিলেন। তিনি জাতীয় তফসিলি জাতি ও তফসিলি উপজাতি কমিশনের সামনে মামলার প্রতিনিধিত্বও করেছিলেন। কমিশনের কাছে তাঁর আবেদনের ফলে ১৯ বছরেরও বেশি সময় ধরে আদালতে বিচার চলার পর কেন্দ্রীয় তদন্ত ব্যুরো মামলাটি তদন্ত করে ও ন্যায়বিচারের পথে এগিয়ে যায়।

তাঁর লেখালেখি এবং মূল আন্দোলনের মাধ্যমে, শিবরামন বিশেষ করে সুবিধাবঞ্চিত সম্প্রদায়ের নারীদের ক্ষমতায়নে অবদান রেখেছিলেন। তিনি দেশের রাজনৈতিক ও অর্থনৈতিক কাঠামোর বিরুদ্ধে যুক্তি দিয়েছিলেন, তিনি মনে করতেন এই কাঠামো দেশের উচ্চবিত্তদের হাতে কেন্দ্রীভূত। তাঁর বিশ্বাস ছিল এটি অর্থনৈতিক ও রাজনৈতিক বৈষম্যকে আরও স্থায়ী করে তুলছে এবং সামাজিক গতিশীলতার ও অর্থনৈতিক গতিশীলতা উভয় ক্ষেত্রেই নারীদের একটি উল্লেখযোগ্য অসুবিধার মধ্যে ফেলছে। তাঁর সামাজিক ন্যায়বিচার বিষয়ক রচনাগুলি *ইকোনমিক অ্যাণ্ড পলিটিক্যাল উইকলি* এবং মেইনস্ট্রিম ও *র‍্যাডিক্যাল রিভিউ* সহ অন্যান্য পত্রিকাগুলিতে প্রকাশিত হয়েছিল। তিনি ১৯৬৯ সালে আইনজীবী থেকে রাজনীতিবিদ হওয়া পি. চিদাম্বরম এবং সাংবাদিক এন. রামের সাথে সমাজতান্ত্রিক সাময়িকী *র‍্যাডিক্যাল রিভিউ*-এর সহ-প্রতিষ্ঠা করেছিলেন। প্রকাশনাটি ১৯৭৩ সালে বন্ধ হয়ে যায়। শিবরামন অন্যান্য যে বিষয়গুলি নিয়ে লিখেছিলেন তার মধ্যে ছিল কৃষি সংকট, দ্রাবিড় আন্দোলন এবং শ্রমিক ইউনিয়ন ও শ্রমিক সমস্যা। তিনি ১৯৭০-এর দশকে এমআরএফ ধর্মঘট, অশোক লেল্যান্ডের শ্রমিক সংকট এবং ট্যাবলেটস ইণ্ডিয়ার ধর্মঘট সম্পর্কে রিপোর্ট করেছিলেন।

২০১৩ সালে, চলচ্চিত্র নির্মাতা এবং ইতিহাসবিদ উমা চক্রবর্তী শিবরামনের জীবন ও সক্রিয়তার ওপর ভিত্তি করে একটি চলচ্চিত্র তৈরি করেছিলেন, যার নাম *ফ্র্যাগমেন্টস অফ দ্য পাস্ট*।

## ব্যক্তিগত জীবন
শিবরামন বিবাহ করেছিলেন করুণাকরণকে। এই দম্পতির একটি কন্যা ছিল। মৃত্যুর আগে শিবরাম দশ বছরেরও বেশি সময় ধরে আলঝাইমার রোগে ভুগছিলেন। তিনি ২০২১ সালের ৩০শে মে ৮১ বছর বয়সে কোভিড-১৯-এ আক্রান্ত হয়ে মারা যান।

## গ্রন্থপঞ্জি

* 
* 
* 
* 
* 
* 
* 
* 
* 
* Some of her favourite things Frontline magazine, 25 February 2006

## তথ্যসূত্র

## বহিঃসংযোগ

* 

বিষয়শ্রেণী:সিরাকিউজ বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২১শ শতাব্দীর ভারতীয় রাজনীতিবিদ
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:তামিলনাড়ুর সক্রিয়কর্মী
বিষয়শ্রেণী:তামিলনাড়ুর লেখিকা
বিষয়শ্রেণী:ভারতীয় নারী সক্রিয়কর্মী
বিষয়শ্রেণী:২১শ শতাব্দীর ভারতীয় অ-কল্পকাহিনী লেখক
বিষয়শ্রেণী:২১শ শতাব্দীর ভারতীয় লেখক
বিষয়শ্রেণী:২১শ শতাব্দীর ভারতীয় লেখিকা
বিষয়শ্রেণী:২০শ শতাব্দীর ভারতীয় অ-কল্পকাহিনী লেখক
বিষয়শ্রেণী:২০শ শতাব্দীর ভারতীয় লেখিকা
বিষয়শ্রেণী:ভারতীয় রাজনৈতিক লেখক
বিষয়শ্রেণী:ভারতের ইংরেজি ভাষার লেখক
বিষয়শ্রেণী:তামিলনাড়ুর লেখক
বিষয়শ্রেণী:তামিল ভাষার লেখক
বিষয়শ্রেণী:ভারতীয় সাম্যবাদী লেখক
বিষয়শ্রেণী:তামিলনাড়ুর রাজনীতিতে নারী
বিষয়শ্রেণী:ভারতে কোভিড-১৯ বৈশ্বিক মহামারিতে মৃত্যু
বিষয়শ্রেণী:২০২১-এ মৃত্যু
বিষয়শ্রেণী:১৯৩৯-এ জন্ম
বিষয়শ্রেণী:ভারতীয় নারী অধিকারকর্মী